Съдържание

За “Крави и бикове 1.3”

Правила на играта

Начин на игра

Copyright информация


CopyWrong ©1997-2005 – Боян Калинов

“Крави и бикове” 1.3 се разпространява безплатно. Можете да използвате, разпространявате и променяте всички файлове, включени в пакета, стига да не ги използвате за търговски цели.


За “Крави и бикове” 1.3

“Крави и бикове” 1.3 е създадена с единствената цел да забавлява. Базирана е на едноименната игра “Крави и бикове”. За разлика от повечето подобни игри, тук целта не е единствено Вие да познаете намисленото от компютъра число, но и той да познае Вашето. Когато имате срещу себе си достоен противник, в играта има интрига.

Надявам се, че с “Крави и бикове” 1. 3 ще прекарате приятни минути!


Правила на играта

Играта “Крави и бикове” се играе от двама играчи. Всеки от тях намисля четирицифрено число, в което никоя от цифрите не може да се повтаря  и което не може да започва с 0.

Целта на играта е да се познае числото на противника.

Когато двамата съперници са намислили числата си, първият играч прави предположение за числото на другия. Предположението представлява валидно четирицифрено число.

След като единият от играчите е отправил предположението си, другият е длъжен да го уведоми колко “крави” и “бикове” е улучил.

•	“Бик” е всяка цифра от числото-предположение, която се съдържа в числото на другия играч и е на същата позиция.

•	“Крава” е всяка цифра от числото-предположение, която се съдържа в числото на другия играч, но не е на същата позиция.

Например ако играч 1 е намислил числото 3126, а предположението на играч 2 е 4169, то отговорът на играч едно трябва да е 1 бик и 1 крава (1 е бик, защото е на втора позиция и в двете числа, а 6 е крава, защото се съдържа и в двете числа, но на различни позиции).

С това ходът на първия играч е завършен. Играта продължава, като вторият играч на свой ред прави предположение за числото на първия.

Двамата редуват ходовете си, докато някой не познае числото на другия, т. е. не получи отговор 4 бика.

Ако позналият е този, който е започнал пръв, противникът му има право на още един ход. В случай, че и той познае числото, играта завършва наравно. Във всички останали случаи печели първият познал числото на противника си.

Вижте още:

Начин на игра


Начин на игра

Всичко необходимо за играта се намира върху главния прозорец на “Крави и бикове” 1.3.

Главният прозорец на “Крави и бикове” 1.3 е разделен на три части:

•	Лява – за играча. Съдържа поле, в което компютърът отправя предположенията си, полета, в които играчът дава отговорите си за крави и бикове, както и поле, в което компютърът изписва числото на играча, след като го познае;

•	Средна – за предишни ходове и игри. В нея се съдържа списък с досегашните предположения, както и резултатът от предишните игри;

•	Дясна – за компютъра. Съдържа поле, в което играчът отправя предположенията си, полета, в които компютърът дава отговорите си за крави и бикове, както и поле, в което се изписва числото на компютъра, след като играчът го познае.

В долната част на екрана, непосредствено под зоната на играча, се намира поле за автоматичен отговор, където можете да запишете числото си, за да не се налага да давате отговор ръчно при всяко предположение на компютъра.

Играта започва със стартиране на програмата, натискане на бутон “Нова игра” или избор на “Нова игра” от менюто “Игра”.

Компютърът и играчът не се редуват в предположенията си, а ги правят едновременно. За да изиграете първия ход, е достатъчно да попълните предположението си в зоната на компютъра и да дадете отговора си за броя крави и бикове в зоната на играча. Последното няма да е необходимо, ако сте попълнили числото си в “Автоматични отговори”.

За да завършите хода, натиснете Enter, бутона “Нов ход” или изберете “Нов ход” от главното меню.

Ако предположението и отговорите са попълнени правилно, компютърът дава своя отговор за крави и бикове в зоната си, прехвърля предишните предположения заедно с отговорите в списъка в средната част на екрана и прави новото си предположение.

Играта продължава, докато някой от двамата играчи не познае числото на другия.

В “Крави и бикове” 1.3 можете да избирате измежду 5 нива на трудност. Това става, като изберете съответния ред от менюто “Ниво”.

От менюто “Статистика” можете също така да получите информация за това колко хода са били необходими на всеки от играчите за познаване на числото на противника в изиграните досега игри, като можете и да нулирате статистиката.

Вижте още:

Правила на играта